Christian H. Hansen (UFG), 2011-05-02:
Tak for det, formand.
Jeg vil gerne takke for debatten, der har været her i dag, selv om den jo efter min opfattelse igen bare beviser, at man simpelt hen ikke ønsker, at det bliver præciseret i lovgivningen, at vi tager afstand fra dyresex i Danmark.
Og det synes jeg er lidt foruroligende.
Jeg vil egentlig også gerne lige komme med en bemærkning i starten.
Det er til fru Marlene Harpsøe, som tidligere i Folketingssalen i dag sagde, at partiet Fokus kun havde dyrevelfærd som politik.
Der bliver jeg nødt til at sige, at det må være en udtalelse på baggrund af et meget, meget dårligt vidensgrundlag, for hvis man går ind på vores hjemmeside, vil man kunne se, at vi har et fuldt politisk program – det har vi haft fra dag et – som fylder ca. 35-38 sider.
Vi giver også en håndsrækning til bedre psykiatri i Danmark.
Vi giver en forklaring på, at SU’en skal sættes op herhjemme.
Vi siger ja til mere kollektiv trafik, ja til et grønnere Danmark osv. osv.
Så det er bare at gå ind og læse; så vil man kunne se, at der faktisk er et rigtig godt program derinde, og skulle man føle sig yderligere fristet til at gå ind i Fokus, kan vi da også tale om det.
Jeg vil gerne sige, at det, det jo egentlig handler om her, er at sende et signal, en signallovgivning.
Det handler om at lave en fornuftig signallovgivning om, at vi i Danmark synes, at vi skal tage afstand fra dyresex.
Jeg ved som forslagsstiller udmærket godt, at hvis dyret har lidt overlast, kan man skride ind, og at hvis nogen trænger ind på en andens ejendom, så kan man også skride ind.
Det er rigtigt nok, at så kan man straffe.
Nej, så det vil jo aldrig nogen sinde kunne bevises.
Hvis jeg foretog en handling lige her om lidt, f.eks. sprang over til formanden og lagde an på ham, så ville formanden kunne sige fra, og jeg ville nok også blive fjernet af nogle folketingsbetjente, men det er så en helt anden sag.
Men formanden ville kunne sige fra, og det ville et dyr ikke kunne gøre; der ville jeg kunne gennemføre min handling, uden at det havde en mulighed for at sige fra.
Det er det, der er det grundlæggende i det her.
Det handler om, at vi som mennesker skal tage et ansvar over for dyr, og derfor skal vi selvfølgelig også sige, at vi er imod sodomi, og få skrevet ind i vores dyreværnslovgivning, at vi er imod dyresex.
Det er der andre lande der gør.
Det koster ikke noget at gøre det, det er et signal, vi sender.
Men jeg må jo så sige, at af en eller anden årsag, som jeg tidligere har nævnt, også i Folketingssalen, er der en række folketingspolitikere – og jeg kan ikke finde ind til årsagen – der stadig væk gerne vil have, at muligheden skal have lov til at være der.
Nu har tv-programmet Danmark ifølge Bubber – ikke en verden ifølge Bubber, men det kan være, at det kommer senere – simpelt hen afsløret, at det foregår i Danmark,
afsløret, at det er ganske nemt at gå ind på nettet og få kontakter, som vil give mulighed for dyresex.
Men alligevel er der en række folketingspolitikere, der synes, at der skal være en dør på klem til, at man kan få lov til at dyrke dyresex i Danmark.
Jeg forstår det ikke.
Men jeg må jo tage til takke med, at der er nogle, der siger, at vi nu skal have en høring, og så kan vi jo bruge et års tid på det igen.
Vi ved jo godt, at det er det, det handler om i Folketinget.
Det handler om at få udskudt tingene, og så kommer der ingen handling.
Så derfor har jeg i dag en rigtig stor appel på dyrenes vegne – for jeg kan godt se, hvor det her fører hen, nemlig til endnu en syltekrukke, hvor der ikke rigtig sker noget, hvor man lægger det ud til en høring – og den vil jeg faktisk komme med til Dansk Folkeparti, som jo har fremsat det her forslag rigtig mange gange.
De er det parlamentariske grundlag for regeringen
, så i stedet for at komme med ti stramninger på udlændingeområdet til den næste finanslov, synes jeg, at man skal nøjes med otte og så gennemføre det forslag, vi tidligere har drøftet i dag, og som de selv har fremsat, om skærpede muligheder for straf på dyrevelfærdsområdet, og så gennemføre det her forslag om, at vi får skrevet sodomi ind i dyreværnslovgivningen.
Det er den mulighed, der er, for, at det kan blive gennemført i Folketinget, for de andre partier vil ikke være med til det.
Jeg takker i øvrigt også for Dansk Folkepartis støtte.
Men det er Dansk Folkeparti, der har – jeg vil simpelt hen give dem nøglen i dag – muligheden for at få det gennemført.
Det kan man ved de næste finanslovforhandlinger.
Lige så vel som man gang på gang har kunnet lave stramninger på udlændingeområdet og andre ting, ja, så kan man få gennemført det her.
Jeg tror, at regeringen vil sige: Det gør vi bare.
For det er ikke noget, der koster noget på finansloven, overhovedet ikke.
Det er bare at få det sat ind i de enkelte lovgivninger, og så er det egentlig ovre.
Så regeringen vil sige: Det skal vi nok gennemføre.
Og så bliver der vedtaget en finanslov.
Der er åbenbart nogle folketingspolitikere, der synes, at muligheden for at dyrke sex med dyr stadig væk skal være der i Danmark, altså at folk skal have den her mulighed.
Jeg må konstatere, at det er det, det handler om, for man får aldrig bevist, hvor stort omfanget af det her er, lige så vel som man aldrig får bevist, hvor mange cykler der bliver stjålet i Danmark – jo, det får man bevist, for man ved måske nogenlunde, hvor mange det drejer sig, men man finder jo ikke alle cykelforbryderne.
Men man sender alligevel et signal om, at det at stjæle en cykel tager vi afstand fra.
Så kan vi da for pokker også sende et signal om, at vi tager afstand fra, at man har sex med dyr.
Altså, længere er den ikke, og sværere at den ikke for regeringen og for ministeren.
Og så håber jeg virkelig, at ministeren, som har ansvaret for det her område, måske ikke allerede i aften, men i hvert fald i løbet af ugen afsætter en halv times tid til at se programmet, så ministeren også kan se, at det faktisk foregår i virkeligheden i Danmark.
Tak for debatten.
Og så tak på dyrenes vegne, for jeg tror jo på, at Dansk Folkeparti tager det her med til finanslovforhandlingerne og får det gennemført.
Så har vi løst det her, og så er vi også alle sammen fri for at skulle diskutere det tre-fire gange mere i Folketingssalen, som det jo ellers vil ende med.